Tre sider av stadion er ståtribuner uten tak. Sitteplassene befinner seg på nordsiden av stadion, med plass til 1 431 tilskuere. Et annet uvanlig trekk ved stadion er at sittetribunen egentlig består av to tribuner, som er plassert ved siden av hverandre. Opprinnelig var det bare én hovedtribune her med plass til 3 500 tilskuere, men halvparten av denne tribunen ble ødelagt av brann i 1992. Den gjenværende delen av denne tribunen blir kalt for West Stand, eller bare Old Stand. Ved siden av den gamle sittetribunen er Alex Menzies Stand (eller New Stand), som ble bygget i 1993. Sammen med den nye sittetribunen bygget klubben nye garderober, et styrerom, mottakelsesrom og kontorer. Begge hovedtribunene har en rad med flomlysmaster foran seg, og de kan forstyrre utsikten for supporterne. Siden murveggene som går rundt stadion er ganske lave, er det mulig å følge kampene fra utsiden av stadion, uten å måtte betale.